Az Európai Betegségmegelőzési és Járványvédelmi Központ (a továbbiakban: ECDC) az adatáramlás központi csomópontjaként megkerülhetetlen szerepet tölt be, ezért rendelkeznie kell a szükséges információkkal. Közös uniós meghatározások szerint összeállított adatok alapján kell figyelnie a helyzetet annak érdekében, hogy képes legyen jobban felderíteni a terjedés korai jeleit, és megfelelőbb támogatást tudjon nyújtani a pontosabb kockázatértékelésekhez és válaszintézkedésekhez. A jövő hónapban a Bizottság javaslatokat fog tenni az uniós szintű hosszabb távú közegészségügyi biztonsági keret javítására, ugyanakkor azonban a tagállamoknak fokozniuk kell a közös alapon történő adatmegosztást, és az egész EU-ra kiterjedő, megerősített és integrált megfigyelési rendszert kell biztosítaniuk. Ennek a pandémiával kapcsolatos szorosabban vett adatokon túl a gazdasági helyzetre és az egészségügyi ellátórendszerekre vonatkozó adatokra (a rendelkezésre álló kórházi ágyak és gyógyszerhiány) is ki kell terjednie. A különböző kezelések hatásával kapcsolatos tudásmegosztás szintén döntő fontosságú a reagálás eredményessége és hatékonysága szempontjából. A Bizottságnak az ECDC-vel szorosan együttműködve elő kell segítenie a járványügyi szakemberek és más szakértők közötti uniós szintű eszmecserét a nemzeti megközelítések összehangolása és a bevált módszerek cseréje érdekében. A Bizottság meg fogja vizsgálni a meglévő hálózatok használatát, illetve egy új platform létrehozásának lehetőségét.

Bár a pandémia kezdete óta javult az együttműködés tagállamok között, ennek fenntartása alapvető fontosságú ahhoz, hogy hatékonyan vehessük fel a küzdelmet a mindannyiunkat fenyegető veszélyekkel szemben. Az egyoldalú és összehangolatlan fellépés csökkenti az uniós reagálás hatását és a polgárok bizalmát. A nyári hónapok során a tagállamok enyhítették az alkalmazott intézkedéseket, de ezt nem mindig kísérték a megfelelő reagálási képesség kialakítására irányuló lépések. Tehát nemzeti és uniós szinten egyaránt sürgős cselekvésre van szükség: ha most határozottabban lépünk fel, az emberi életekben és gazdasági haszonban kifejezve is kifizetődőnek bizonyulhat az elkövetkező hónapokban.

Több mint nyolc hónap telt el azóta, hogy az Egészségügyi Világszervezet globális erőfeszítést igénylő jelentős népegészségügyi szükséghelyzetként ismerte el a Covid19-et. Európa alkalmazkodott a példa nélküli helyzethez, és vezető szerepet vállalt a világszintű reagálásban. Bár Uniónk területén az esetszámok újbóli növekedése tapasztalható, a tagállamok jobban felkészültek és összehangoltabban járnak el, mint a világjárvány első hónapjaiban. Több ismerettel rendelkezünk arról, miként küzdhetünk a koronavírus terjedése ellen, és hogyan tehetjük ezt úgy, hogy a védekezés minél kevésbé korlátozza mindennapi életünket. Továbbra is példátlan egészségügyi kockázat fenyegeti azonban a polgárokat, a családokat és a közösségeket egész Európában, a bizonytalanság pedig destabilizálja társadalmainkat és gazdaságainkat. Az elmúlt hetekben Európa-szerte aggasztó mértékben terjedt a vírus, és új intézkedéseket kellett alkalmazni. Mivel ismét nyomás nehezedik az egészségügyi rendszerekre, többet kell tennünk azért, hogy ellenőrzés alá vonjuk a helyzetet, megóvjuk az emberek életét és megélhetését, és előmozdítsuk az európai szolidaritást.

A tesztelés – a kontaktkövetéssel és a hatékony elkülönítési gyakorlatokkal együtt – a koronavírus terjedésének lassítására rendelkezésre álló egyik fő eszköz. A pontos és széles körű tesztelés lehetőséget nyújt arra, hogy a népegészségügyi döntéseket a legjobban megalapozott információk alapján hozzák meg; a gyors tesztelés lehetővé teszi, hogy a lehető legkevesebb fennakadás következzen be a kórházakban vagy bentlakásos gondozóotthonokban dolgozó személyzet alapvető fontosságú munkájában, és gyors intézkedéseket lehessen tenni a járvány epicentrumaiban, például az egyetemeken. Emellett bizonyos körülmények között az utazást is megkönnyítheti. A Bizottság ösztönzi megbízható tesztek, a nemzeti tesztelési stratégiák és az antitest gyorstesztek kidolgozását. A fertőzés újbóli terjedésének körülményei között a tesztelési kapacitás jelenlegi hiányosságai azt mutatják, hogy további gyors fellépésre van szükség.

A Covid19 esetében mostanáig két teszttípust fejlesztettek ki. A „fordított transzkripciós polimeráz láncreakciós” tesztek kategóriája a pontosság szempontjából abszolút megbízhatónak tekinthető, azonban időigényesek, és alkalmazásukhoz számos olyan reagensre van szükség, amelyek esetében keresleti oldali korlátok jelentkezhetnek. Az antitest gyorstesztek a gyorsabb és olcsóbb Covid19-tesztek olyan új generációját jelentik, amelyekkel gyakran kevesebb mint 30 percen belül teszteredményhez lehet jutni. Ezek a tesztek mostantól kerülnek forgalomba, és a tagállamok egyre többet kísérleteznek azok szélesebb körű használatával. Ezek a tesztek lehetővé teszik a legfertőzőbb esetek gyors, olcsó és korai felderítését, de elismerten lényegesen kevésbé érzékenyek. Ezért alkalmazásukhoz körültekintő stratégiákra van szükség: különösen hasznosak lehetnek olyan esetekben, amikor távol eső körzetekben merül fel a Covid19-járvány gyanúja, illetve segíthetik a járvány felderítését a bentlakásos intézményekben, például a bentlakásos gondozóotthonokban, vagy amikor széles körű közösségi fertőződés tapasztalható.

A Bizottság a mai napon a Covid19-tesztelési stratégiákról, többek között az antitest gyorsteszteknek a hatékony tesztelés előmozdítása érdekében történő alkalmazásáról szóló bizottsági ajánlást fogad el. Az ajánlás felvázolja a nemzeti, regionális vagy helyi tesztelési stratégiák tekintetében szem előtt tartandó alábbi kulcstényezőket: a Covid19-tesztelési stratégiák hatóköre, a kapacitásproblémák esetén elsőbbséget élvező csoportok, valamint a tesztelési kapacitásokhoz és erőforrásokhoz kapcsolódó legfontosabb kérdések. Az EU-nak időszerű, pontos és összehasonlítható nemzeti, regionális és helyi szintű adatok alapján figyelemmel kell kísérnie ezeket a nemzeti stratégiákat, amelyeket a tagállamok megosztanak egymással, hogy lehetővé tegyék az egymástól való tanulást és a hiányosságok feltárását. Az ajánlásnak emellett fel kell gyorsítania a gyors és megbízható antigén tesztek alkalmazását.

A Bizottság most első lépésként 100 millió eurót mozgósít a Szükséghelyzeti Támogatási Eszköz keretében az antitest gyorstesztek közvetlen beszerzésére és azoknak a tagállamokhoz való eljuttatására, ami a nemzeti szinten meghatározott szükségleteket tükröző egyértelmű kritériumok és szigorú minőségi feltételek alapján történik. Ezzel egyidejűleg a Bizottság közös közbeszerzést is indít, hogy a tagállamok egy második forrásból is hozzáférhessenek ezekhez az ígéretes tesztekhez.

A tesztelés fontos szerepet játszik az EU-n belüli szabad mozgás megkönnyítésében. Egyes tagállamok előzetes tesztelési követelményeket alkalmaznak, amelyek teljesíthetősége attól függ, hogy más tagállamok képesek-e ilyen tesztek elvégzésére. Azoknak az utazóknak, akik például azért nem tudnak hozzájutni ezekhez, mert az indulási helyük szerinti tagállamban nem biztosítanak tesztelési kapacitásokat a tünetmentes utazók számára, az érkezést követően fel kell ajánlani a teszt elvégzését. A két teszttípus kölcsönös elismerése szintén alapvető fontosságú. Ha bármely tevékenységhez negatív Covid19-tesztet írnak elő vagy ajánlanak, e teszteknek elérhetőnek kell lenniük, és az elfogadott minimális és elégséges szabványoknak megfelelő valamennyi tesztet érvényesnek kell elfogadni. Az említett kölcsönös elismerés hiánya különösen akkor jelenthet komoly akadályt, ha a tagállamok az utazást megelőző tesztelést írnak elő vagy ajánlanak (vö. az alábbi 2.6. szakasszal). A szabad mozgás korlátozására vonatkozó összehangolt megközelítésről szóló tanácsi ajánlásban foglaltaknak megfelelően a tagállamoknak fokozniuk kell együttműködésüket a tesztelés különböző vonatkozásait – például a tesztek tanúsítványának ellenőrzését – illetően, figyelembe véve a kutatási eredményeket, a járványügyi szakértők tanácsát, valamint a legjobb gyakorlatokat. A teszteléssel kapcsolatos (pl. a laboratóriumban történő feldolgozást érintő) határokon átnyúló együttműködés lenne az egyik módja a kapacitáshiány mérséklésének mindaddig, amíg nem találnak megoldást arra.

Következő lépések: ·A Bizottság 100 millió eurót mozgósít a Szükséghelyzeti Támogatási Eszközből annak érdekében, hogy közvetlenül szerezze be az antitest gyorsteszteket, és egy meghatározott elosztási stratégia alapján mielőbb eljuttassa azokat a tagállamokhoz. ·A Bizottság közös közbeszerzést indít, hogy elérhetővé tegye az antitest gyorsteszteket, és minden tagállamot felszólít arra, hogy vegyen részt abban. ·A nemzeti tesztelési stratégiákat november végéig kell benyújtani, és november végéig elemzést kell végezni.

2.3. A kontaktkövető alkalmazások teljes körű használata

A kontaktkövetés az egyik legfontosabb eszköz, amely a vírus terjedésének feltartóztatására és a fertőzési láncok megszakítására szolgál. A fertőzési arányok növekedésével azonban megnehezül a manuális kontaktkövetés. A kontaktkövető és figyelmeztető alkalmazások valódi fordulatot hozhatnak ebben azáltal, hogy digitális technológiát alkalmaznak a figyelmeztetések gyorsabb küldésére. Ezek az alkalmazások figyelmeztetik a felhasználókat, ha meghatározott ideje egy pozitív Covid19-tesztet jelentő személy közelében tartózkodnak, egyúttal pedig maradéktalanul tiszteletben tartják a személyes adatok és a magánélet védelmére vonatkozó szabályokat. Egy uniós eszköztár számos nemzeti mobilalkalmazás kifejlesztéséhez nyújtott támogatást – ezeket mostanra 19 tagállam vezette be és 50 millió európai töltötte le. Ez jó kezdet, de sokkal többet kell tennünk ahhoz, hogy a mobilalkalmazások jelentős szerepet játszhassanak a koronavírus terjedése elleni védekezésben. Minden tagállamnak rendelkeznie kell mobilalkalmazással, valamint uniós és nemzeti szinten is újabb tájékoztatási erőfeszítéseket kell tenni azért, hogy előmozdítható legyen e mobilalkalmazások igénybevétele.

A tagállamok kérésére a Bizottság a közelmúltban egy „uniós átjárószolgáltatást” vezetett be, amely megoldást kínál a nemzeti mobilalkalmazások EU-szerte történő összekapcsolására. Jelenleg három nemzeti mobilalkalmazás (Németország, Írország és Olaszország) kapcsolódik össze e szolgáltatás révén, és az elkövetkező napokban további öt tagállam fog csatlakozni a hálózathoz. Ez azt jelenti, hogy például a német mobilalkalmazást használók figyelmeztetést kaphatnak, ha olyan személlyel kerültek kapcsolatba, aki az olasz mobilalkalmazáson keresztül pozitív Covid19-tesztet jelentett be. November végéig további 16 tagállam tervezi a csatlakozást. A Bizottság kész bármely lehetséges módon támogatni a tagállamokat a nemzeti kontaktkövető alkalmazások fejlesztése és bevezetése, valamint azoknak az átjárószolgáltatáson keresztüli összekapcsolása során.

Következő lépések: ·A Bizottság támogatni fogja a tagállamokat a nemzeti kontaktkövető alkalmazások fejlesztésében és azoknak az uniós átjárószolgáltatással való összekapcsolásában. ·Minden tagállamnak hatékony és kompatibilis mobilalkalmazásokat kell kialakítania annak érdekében, hogy az egész EU-ra kiterjedő rendszer jöhessen létre.

2.4. Hatékony oltás

A hatékony oltóanyag kifejlesztése és beszerzése alapvetően fontos ahhoz, hogy véget vessünk a válsághelyzetnek. A Covid19-oltóanyagokra vonatkozó uniós stratégia keretében a Bizottság előzetes piaci kötelezettségvállalásokra vonatkozó megállapodásra irányuló tárgyalásokat folytat és köt meg az oltóanyaggyártókkal annak érdekében, hogy a lehető leghamarabb és a lehető legjobb feltételekkel biztosítsa az ígéretes potenciális oltóanyagokhoz való hozzájutást, mihelyt azok biztonságosnak és hatékonynak bizonyulnak. A Bizottság eddig 1,02 milliárd euró összegű előzetes kifizetésről szóló szerződést írt alá, és három vállalattal további 1,45 milliárd euró összegű előzetes kifizetésről folytatott tájékozódó megbeszéléseket.

Nincs garancia arra, hogy egy adott potenciális oltóanyag sikeres lesz. Ezért az oltóanyaggyártók széles körére van szükség. A Bizottság az oltóanyag-fejlesztés alakulásának függvényében folyamatosan felül fogja vizsgálni ezt a kört. Mindehhez arra is szükség van, hogy a tagállamok további finanszírozást nyújtsanak a Szükséghelyzeti Támogatási Eszköz keretében. Emellett folyamatban van egy olyan hálózat létrehozása, amely a potenciális oltóanyagok kisebb fejlesztőinek támogatására szolgál. Az EU vezető szerepet vállalt abban a globális törekvésben is, hogy a COVAX eszköz segítségével biztosítsa az oltóanyagokhoz való tisztességes és méltányos hozzáférést, és elősegítse azok globális közjószágként való alkalmazását világszerte.

Az oltóanyagok önmagukban nem mentenek életeket – az oltások igen. Az oltóanyag rendelkezésre állása önmagában nem elegendő, arra is szükség van, hogy azt a lehető leghatékonyabban osszák el és alkalmazzák. A Bizottság 2020. október 15-én meghatározta azokat a kulcsfontosságú lépéseket, amelyeket a tagállamoknak meg kell tenniük a felkészülés érdekében. Ide tartozik, hogy minden felszerelést és infrastruktúrát elő kell készíteni az immunizáció végrehajtására és meg kell határozni az elsőként beoltandó, egyértelműen elsőbbséget élvező csoportokat. A Bizottság felkérte a tagállamokat, hogy a teljes felkészültség érdekében dolgozzanak ki nemzeti oltási stratégiát, és fogadják el azt a megközelítést, amelynek alapján mindenkire kiterjesztik az oltást.

Ezt a munkát folytatni kell, és a lehető legösszehangoltabb módon kell megvalósítani. A Bizottság közös jelentéstételi keretet fog létrehozni, hogy a tagállamok együttműködhessenek és tanulhassanak egymástól. Az Európai Betegségmegelőzési és Járványvédelmi Központ 2020. október végéig elkészíti a nemzeti oltási tervek első áttekintését, amely lehetővé teszi a tanulságok levonását és a tapasztalatok megosztását. „Tesztnapot” fognak szervezni, amelynek során ellenállóképességi próbának vethetik alá a stratégiára és annak megvalósítására vonatkozó terveket.

A polgároknak azt is tudniuk kell, hogy az oltóanyagok biztonságosak. Ehhez megbízható adatokra, szigorú ellenőrzésekre és teljes átláthatóságra van szükség. A felhasználás előtti megbízható engedélyezési eljárás mellett ehhez az is szükséges, hogy folyamatosan figyelemmel kísérjék az oltási folyamatot, és a tömeges oltás megkezdésétől kezdve valós időben értékeljék az oltóanyagok hatását. Az alkalmazást megelőzően az Európai Gyógyszerügynökség által kiadott engedély mellett a Bizottság támogatni fogja az oltás biztonságát, hatékonyságát és hatását figyelemmel kísérő, engedélyezés utáni gyógyszerbiztonsági vizsgálatra szolgáló platformot is.